Szerző:

Viola Krisztina

Szerkesztő és korrektor:

Mosolygó-Marján Erzsébet (Helyesen magyarul)

Portréfotó:

Csonka Gergely

Tördelés, nyomdai előkészítés, kivitelezés:

BrandBirds Bookship Kiadó

(Baló Andrea, Boa Krisztina, Mészáros Róbert)

Kiadja a Vendula Egészség-, és Oktatási Központ krisztiviola.hu – Felelős kiadó a kft. ügyvezetője.

ISBN 978-615-01-3189-4

© Vendula Egészség-, és Oktatási Központ,

2021, 1. kiadás

Minden jog fenntartva. Jelen könyvet vagy annak részeit tilos reprodukálni, adatrendszerben tárolni, bármely formában vagy eszközzel – elektronikus, fényképészeti úton vagy más módon – a szerző és a kiadó engedélye nélkül közölni.

Dorkának – „hogy e sorokat olvasva ráébredjen az olvasás varázsára.”

Bálintnak – „hogy erőt merítsen e könyvből, mielőtt kilép a nagyvilágba.”

Zsófinak – „hogy tovább élénkítse a benne már kiskorában megmutatkozó szupererőt!”

Tartalom

Ajánlók

A szerzőről

Előszó

Köszönetnyilvánítás

Kilenc tanács, hogy hogyan veheti a legtöbb hasznát ennek a könyvnek

Vers a változásról…

Bevezetés

Mi szükséges a fejlődéshez?

Belső erő

Önismeret

Korlátok

Gondolatok

Érzelmek

Jövőkép

Tanulmányozza az emberi fajt!

Önbizalom

A felszabadító bizalom

Az önbizalom fogalma

Az alacsony önbizalom jelei

A magabiztosság álarca

Mikor sérülhet az önbizalom?

A megingathatatlan önbizalommal rendelkező személy jellemzői

Hogyan növelhető az önbizalom?

Önbecsülés

Az Önbecsülés fogalma

Az önbecsülés előzménye (a múlt)

Az alacsony önbecsülés jelei

Lehet túl magas az önbecsülés?

Az önbecsülés ellenségei

A magas önbecsülés jelei

Önbecsülésének szintje meghatározza gondolkodását

Hogyan növelhető az önbecsülés?

Befejezés

Felhasznált és ajánlott irodalom

Könyvek

Weboldalak

Ajánlók

„Számos könyvet lehet találni az önismeret-önfejlesztés témában. Amitől számomra kiemelkedő Viola Krisztina AZ IGAZI BELSŐ ERŐ című könyve, az az összeszedettsége és a lényeglátása. Jól használható könyv, ami könnyen olvasható, és hasznos útravalót ad azoknak, akik szeretnének javítani az életminőségükön, és ezért elindulnak az önfejlesztés útján.”

Szabó Ildikó – rendezvényszervező

„Ez a könyv a kedvencem. Nagyon sokat lehet belőle tanulni, gondolatokat ébreszt, engem ösztönzött és motivációt adott, hogy fejlesszem magam. Rengeteg gondolatébresztő rész van benne, amibe bele lehet mélyedni.”

Bodor-Tóth Beáta – kozmetikus

„Egy könyv, amivel tudatosabbá válhat az önfejlődés útján. Esszencia a boldogabb élethez. Önnek szól, ha jobban meg szeretné ismerni önmagát, működését, a körülötte élőket; ha alacsony az önbizalma, keresi önmagát, a válaszait.”

Barkóczi-Szép Vivien – coach, Lélekprisma

„Azt gondoltam, 50 évesen elég önálló vagyok, elég jól tudom alakítani a dolgaim, az életem, a munkám stb., és jól kezeltem a fiam elköltözését is, felnőtt, ez az élet rendje. De ahogy olvastam a könyvet, sok helyen láttam, hogy igen, elég jól kezelem a dolgaim, de van, ahol igenis van mit dolgozni még ezeken. Nagyon tetszettek a gyakorlatok, ahol valamit nekem is tenni kellett (pl. leírni valamit, megkérdezni az 5 közel álló embert stb.), mert bizony pl. a türelem terén jó sok fejlődni valóm van. De volt olyan is, ahol megerősített az olvasás, hogy jó úton vagyok, a múltamból pl. alig van, amin még van munka, egész jól haladok. Úgyhogy nemcsak azért vagyok hálás, mert a megjelenés előtt már olvashattam egy nagyszerű, összeszedett írást, hanem mert ez sok helyen arra is rávilágított, hogy igen, van, ami működik, van, ami nem, és a kettő között is vannak területek, ahol lesz dolgom. Nagyon köszönöm, hogy megmutattad, hogy olvashattam, és hogy fejlődhetek általa. Ha megengeded, még sokszor elő fogom venni. És majd a másikat is ugyanígy végigveszem, még akkor is, ha már kicsúsztam a határidőből, mert ha ez az egy könyv is ennyit adott, a másikból is biztos, hogy sokat fogok tanulni.”

Gál Ildi – csoportos és személyi edző

„Ez az a könyv, amit esetleg többször is el lehet olvasni, vagy bele-belelapozni egy-egy életszakaszban, támpontot adhat az egyes mérföldkövekben. Sok-sok gyakorlati javaslatot ad megfontolásra, kipróbálásra, esetleg konfortzóna-tágításra. A könyv mintha több síkon tanítana, egyrészt rengeteg példamondat került bele, ami megkönnyíti a felismerést, máshol pedig a szinte fájdalmas őszintesége máris irányt mutat, mely fejezetekkel van dolgunk. Ezek a pontok lehetnek szintén iránytadóak, a fejlődésünk jelzőtáblái.”

Zolák-Hegyi Andrea – megoldásfókuszú coach

„Elképesztően sokat segített a könyv, mert pont egy olyan periódusában voltam az életemnek, amikor éppen nem tengett bennem túl az önbizalom. Az, hogy tele van gyakorlati példákkal, inspiráló idézetekkel és személyes történetekkel, segít abban, hogy megértsük, és a gyakorlatban is alkalmazzuk a könyvben leírtakat. Ajánlom azoknak a tudatos embereknek, akiknek fontos az önbizalom építése és az önbecsülés megszilárdítása.”

Csákó Balla Erzsébet – újrakezdő önfejlesztő

„Az érzelmi intelligencia fontos, sőt, az egyik kiemelten lényeges terület, ha az egymás közötti kapcsolatokról van szó. Modern világunkban pedig azt az árnyalatot teszi mindennapjainkhoz, amire olyan nagyon vágyunk. Kriszti elképesztő alapossággal és körültekintéssel nyúlt a témához, a sorozat pedig egyedülálló a maga nemében. Mindenki számára érdemes, értékes olvasmány és tanulnivaló. Megtisztelő a részesének lenni, bízom benne, hogy számtalan olvasóhoz eljut!”

Máté Brigi – Lépcsőfok

A szerzőről

„A boldogságnak nincs köze ranghoz és vagyonhoz: egyszerűen csak harmónia dolga.”

(Lao Ce)

Viola Krisztinának hívnak. 20 éve érdekel a pszichológia, azóta vonzanak az önfejlesztő és önismereti könyvek. Célommá tűztem ki, hogy, aki elég eltökélt, az a szakmai segítségemmel okossá, izmosabbá teheti érzelmeit, megélheti azokat teljes valójukban.

Természetes gyógymódok szakértő, alkalmazott nyelvész, angoltanár, integratív-lelki-szellemi életvezetési tanácsadó, legfőképp érzelmiintelligencia-fejlesztő mentor vagyok.

Módszerem, hogy projektként kezelem minden hozzám forduló kliensem problémáját, és őszinte szembesítéssel, valamint a megfelelő személyre szabott gyakorlatok, hétköznapokban is elsajátítható praktikák, tudásanyagok, összességében egy érzelmi stratégia felállításával hatékony megoldásokat adok át.

Hiszem, hogy a szív intelligenciája nyújthatja számunkra a legstabilabb boldogságot.

A magas érzelmi intelligencia mindenki számára elérhető minőség! Ha tudatosan építi a jellemét, az segíti, hogy egyre harmonikusabbak legyenek a kapcsolatai, sikeresebb legyen a munkahelyen, valamint hatékonyan és magabiztosan kezelje az életben ön elé gördülő akadályokat.

A világon megtalálható milliónyi információ, inger és probléma között könnyű elveszni, elfelejteni, kik is vagyunk, illetve lehetünk. A legnagyobb öröm számomra, hogy segíthetek másoknak előcsalogatni azt a belső szupererőt, amely mindannyiunkban ott gyökerezik.

Viola Krisztina

Előszó

E könyv(sorozat) azért született meg, mert úgy tapasztaltam, a világban egyre nagyobb szükség van egyértelmű és világos iránymutatásra, abban, hogy mit kell tennünk ahhoz, hogy megszerezzük azt a tudást, azaz azt a mértékű érzelmi intelligenciát, amellyel valódi harmóniában és boldogságban élhetjük életünket. Sokan felismerték már, hogy segítségre van szükségük. Ki szakemberhez fordul, ki ígéretes tanfolyamokon vagy hangzatos című könyvekben keresi a választ a kérdéseire, módszereket, megoldásokat a problémáira, azt a kis pluszt, ami nap mint nap érezhetően hiányzik az életéből. Az emberek nem akarnak félni, nem akarnak szenvedni. Ha éppen nem a tehetetlenség és depresszió hálójában vergődnek, próbálkoznak, keresik a megoldásokat, és kisebb-nagyobb sikerrel, de mégis fejlődnek, szintet lépnek.

Én is ezt teszem, 20 éve tudatosan, viszont az eddig bejárt úton sokat tanultam a „Hogyan”-ról is. Minden könyv, amit elolvastam, előadás, tanfolyam, amin részt vettem, szakember (mentor, coach), akivel kapcsolatba kerültem, sokat dobott a személyiségemen, több lettem általuk. Viszont ennyi év után úgy gondolom, ha egy jól felépített és rendszerezett „csomagot” kaptam volna, akkor sokkal kevesebb idő alatt is elérhettem volna azt a boldogságszintet, ahol most járok.

Az idő mostanság pedig aranyat ér, mindenki számára az a legdrágább. Ezért úgy döntöttem, könyvsorozatot készítek az érzelmi intelligencia témájában, amely által ön, kedves olvasó, egy olyan strukturált segítséget kap a kezébe, amellyel éveket, évtizedeket spórolhat meg – természetesen annak függvényében, hogy mennyi munkát tesz bele a jobbá alakulás folyamatába, és mennyire elszántan szeretne fejlődni.

Ez a könyv(sorozat) nem azt ígéri, hogy semmit sem kell tennie a változásért. Viszont garantált, hogy így hamarabb célba érhet. A kötet hatékonyságot, útmutatást ígér. Azért előnyös ez a lehetőség, mert a kezdeti Fókusz-ban segíti. Ha hozott egy döntést, hogy érzelmileg szeretne fejlődni, ez az út (az érzelmiintelligencia-fejlesztő könyvsorozat) segít abban, hogy valóban azokban a készségekben fejlődjön, amelyek szükségesek a szintlépéshez. Végtére is mindenki feljebb kíván jutni. A feljebb itt azt jelenti, hogy mindenki felszabadultabb, boldogabb, stabilabb szeretne lenni. A lelke mélyén mindenki szabadságra vágyik, arra, hogy megtalálja valódi önmagát, hogy minden pillanatban a legjobb formáját tudja hozni, és hasznos legyen a társadalom számára. Kedves Olvasó, ha önnek is ez a célja, akkor jó helyen jár. Kitartást kívánok önnek ezen a csodálatos érzelmi úton. A Szupererő legyen önnel!

Köszönetnyilvánítás

Szeretném dedikálni ezt a könyvet kedves szüleimnek, testvéreimnek, családomnak, barátaimnak, mentoraimnak, munkatársaimnak, akik hatalmas hatással voltak életemre, sikereimre és bőségemre. El sem tudom mondani, mennyire hálás vagyok ezekért az emberekért, akik mindannyian, egytől egyig pontosan akkor jöttek az életembe, amikor szükség volt rájuk.

De ezt a könyvet azoknak a férfiaknak és nőknek is dedikálni szeretném, akik könyvekben vagy beszélgetések közben osztották meg velem életük megváltoztatásához kapcsolódó bölcsességüket.

Mindent megtettem, hogy átadjam mindazt, amit hallottam, olvastam és megfigyeltem. Azok, akik előttem járnak a személyiségfejlődés útján, nagyban gazdagították saját tapasztalataimat, megéléseimet, és ezért hálás vagyok.

Ezen ajánlásommal szeretném elismerni azokat az embereket, akik ilyen nagy változást hoztak az életembe. Remélem, hogy ezzel a könyvvel én is ugyanúgy szolgálni fogom a kedves Olvasót, és ugyanilyen nagy változást hozok az ön életébe!

Ne csak „olvasgassa” ezt az irományt! Ne tegye félre napokig, miután megtekintette az első néhány fejezetet! Váljon eggyé a könyvvel, fogyassza el az elejétől a végéig, szívja magába az információt, és minden tanulságot, bölcsességet építsen be az életébe!

Kilenc tanács, hogy hogyan veheti a legtöbb hasznát ennek a könyvnek

1. Olvasson végig minden fejezetet!

2. Olvasson előre, ha úgy érzi, szükséges!

3. Néhány fejezethez gyakorlat is tartozik.
Ezeket végezze el!

4. Annyi időt töltsön egy fejezettel, amennyi szükséges, ne siessen!

5. Jegyzeteljen!

6. Beszélje meg a számára fontos pontokat másokkal!

7. Ismételjen!

8. Egészítse ki az itt tanultakat!

9. Soha ne hagyja abba!

Vers a változásról…

Megyek az utcán

ELSŐ FEJEZET

Megyek az utcán. A járdán mély gödör. Beleesem. Elvesztem… Tehetetlen vagyok. Nem az én hibám. Egy örökkévalóság, mire kimászom.

MÁSODIK FEJEZET

Megyek ugyanazon az utcán. A járdán mély gödör. Úgy teszek, mintha észre sem venném.
Megint beleesem. Alig hiszem el, hogy újra itt vagyok. De nem tehetek róla.
Még most is sokáig tart, mire kimászom.

HARMADIK FEJEZET

Megyek ugyanazon az utcán. A járdán mély gödör. Látom. Beleesem… amolyan megszokás… pedig számítottam rá. Tudom, hol vagyok.
Az én hibám. Azonnal kimászom.

NEGYEDIK FEJEZET

Megyek ugyanazon az utcán. A járdán mély gödör. Megkerülöm.

ÖTÖDIK FEJEZET

Másik utcán megyek.

(forrás: Szögyal Rinpocse – Tibeti könyv életről és halálról)

Bevezetés

„Nemzedékem legnagyobb forradalma az a felfedezés, hogy az egyének elméjük megváltoztatásával képesek megváltoztatni életük külső körülményeit.”

(William James, Harvard)

Tapasztalataim szerint a legtöbb ember alábecsüli a változtatásra való képességét. Abban a hitben élnek, hogy a tegnapi mintáknak és szabályoknak kell holnap is érvényesnek lenniük. Nem látnak objektív választásokat. Nem tudják, azzal, hogy hajlandóak felelősséget vállalni saját életükért, sokat tehetnek, és a valódi fejlődés és a magasabb önértékelés egy elérhető cél. Az a meggyőződésük, hogy nem tehetnek semmit, önbeteljesítő jóslattá válik.

Úgy gondoltam 2019-ben, hogy hasznos lenne írni egy cselekvésorientált útmutatót azoknak az egyéneknek, akik saját önállóságukon szeretnének dolgozni. Ez a könyv cselekvésre ösztönöz. Ez az útmutató minden olyan férfinak és nőnek szól, akik aktívan részt akarnak venni fejlődésük folyamatában. Boldogok, lelkileg erősek, stabilak szeretnének lenni: kellő önismerettel, önbizalommal és önbecsüléssel felvértezve próbálnák fel az élet eddig nem ismert, szebbik oldalát.

Mai rohanó, anyagias világunkban az emberek sok terhet, félelmet, bánatot, csalódást cipelnek magukkal. A feldolgozatlan tapasztalatok, megmaradt hegek – vagy más néven blokkok – kihatnak önértékelésükre, magabiztosságukra, és ezáltal személyiségükre is.{1}

Amikor valaki dolgozni kezd önmagán, és gyakorolja, beépíti a kívánt viselkedést személyiségébe és jellemébe, megváltoztatja az elméjét, melynek eredményeként módosulnak életének külső aspektusai is. Gyakorlatilag tudatosan meghatározhatjuk a jövőnket.

Az általunk elképzelhető legjobb verziónkká válhatunk, kifejlődhet az igazi belső erőnk. A végeredménynek pedig csak a képzelet szabhat határt.{2}

Mi szükséges a fejlődéshez?

„A legfontosabb dolog a világon, hogy hajlandó légy föladni azt, aki vagy, azért, akivé válhatsz.”

(Müller Péter)

Ebben a fejezetben 7 pontban gyűjtöttem össze, milyen hozzáállással és értékek gyakorlásával tudja a legsikeresebben befogadni a könyvben leírtakat, hogy végül kifejlessze magában azt a belső erőt, amivel elérheti a vágyott harmóniát.

Ezek a következők:

1. a kezdő elméje

2. az éberség

3. az ítéletmentesség

4. az erős jellem

5. a türelem

6. az elkötelezettség

7. a humor és

8. a hála

Nézzük meg röviden, hogy mit is jelentenek ezek!

A kezdő elméje

„A kezdő elméjében rengeteg lehetőség van (…). A szakértő elméjében csak kevés.”

(Szuzuki Sunrjú)

A „szakértő” elméje zárva van az új tapasztalat előtt. A „kezdő” elméje ezzel ellentétben nyitott még az újra és a tapasztalásra.

Ha valóban fejlődni szeretne, akkor közelítse meg a könyvben kínált elveket és készségeket nyitott elmével. Akár egy gyermek, aki először tapasztal meg valamit, elvárások és feltételezések nélkül. Természetesen nem kell mindent azonnal elhinnie, amit itt olvas. Próbálja egyensúlyba hozni a egészséges szkepticizmust és a játékos nyitottságot, azaz legyen nyitott az új módszerekre, tapasztalatokra.

A „vakok és az elefánt” egy indiai mese, amelyet gyakran használnak a kezdő elméjének bemutatására. A vakok egymás után mennek ki felfedezni, hogy érintés alapján milyen lehet az elefánt: mindegyikük más-más ötlettel tér vissza, attól függően, hogy az állat melyik testrészét fogta meg. Például az, aki a farkát érintette meg, azt hiszi, hogy ez egy kígyó; az, aki az elefánt fülét dörzsöli, egy serpenyőnek gondolja. Aki az elefánt lábát tapintotta meg, azt állította, hogy olyan az elefánt, mint egy vastag oszlop. Aki az agyarát tapogatta, az meg volt győződve, hogy az elefánt olyan, mint egy vastag faág. Aki pedig az állat oldalát tapogatta, azt hitte, hogy olyan az elefánt, mint egy nagy fal.

Bizonyos értelemben mindegyik látássérültnek igaza volt, de mivel nem láthatták az egész elefántot, így egyben mindannyian tévedtek is. Paradox módon, minél kevesebbet tudtak, annál inkább azt hitték, hogy mindent tudnak.{3}

Éberség

„Az éberség intenzív érzékenység, amely nemcsak az érzékeké és a léleké, hanem az intellektusé, az ösztöné, a szellemé is. A legmagasabb éberség azonban: a legintenzívebb érzékenység ennél több. Isten ébersége nem érzéki és nem lelki és nem szellemi, hanem ez:
a szeretet.
Lao-ce mondja: »Akit az ég meg akar óvni, azt szeretettel őrizteti.« Isten a világot szeretettel óvja és szeretettel őrzi. Az Istenhez való hasonlóság legmagasabb foka az emberben nem a szellem, hanem a szív ébersége:
a szeretet.”

(Hamvas Béla)

Az éberség azt jelenti, figyel a jelen pillanatra, úgy, hogy nem próbálja megváltoztatni. Igent mond az életre, arra, hogy minden pillanat változhat, néha újra kell kezdenie, máskor meg el kell engednie egy csalódást, és így tovább. A jelenben maradás elmozdítja a figyelmét a rosszról arra, ami jó.

Az éberség kivezeti az automatikus viselkedési mintákból, kiszabadul a mókuskerékből; ilyenkor tudatosan reagál produktívabb módon.

Az éberség fontos pillérje az elfogadás is, ami nem azt jelenti, hogy minden rendben van; ez azt jelenti, hogy a problémákat úgy látja, értelmezi, ahogy vannak, és ezáltal csökken az ellenállása is velük kapcsolatban. Az elfogadás egyfajta nyitott kíváncsiság arra, hogy felfedezze, mi az, ami miatt kényelmetlenül érzi magát.{4}

Jó példa erre az, amikor felfedezi szombat reggel egy pörgős munkahéttel a háta mögött, hogy nyűgös. Tudja, hogy azért érzi a frusztráltságot, azért érzékenyebb, mert nem tudott eleget pihenni, túlhajtotta önmagát. Ilyenkor a legjobb, ha elfogadja a kimerültség tényét, kíváncsisággal megfigyeli önmagát, hogy mennyi negatív reakciót hozhat ki önből hétvégére egy túlhajtott hét. Nem tagadja az állapotát, nem akar menekülni előle (egyébként sem lehet), hanem elfogadja, hogy most kevésbé stabil, és majd, ha kipihente magát, jobb lesz a közérzete.

Ítéletmentesség

„A szerelem az ítélet hiánya.”

(XIV. Dalai Láma)

Ne ítélje meg, egyszerűen csak figyelje meg a tapasztalatait! Figyelje meg, hogy gondolkodik-e olyan értékítéleteken, mint jó és rossz, helyes és helytelen, kell és nem szabad, vagy igazságos és igazságtalan! Ha azt mondja magának, hogy „hülye és értéktelen vagyok”, ez ítélet, és hamis értelmezésekhez vezet, ha azonosul vele.

Az ítéletmentesség azt jelenti, nincs olyan, hogy siker vagy kudarc, igaz vagy rossz, nyerés vagy vesztés. A hibák egyszerűen előfordulnak. Paradox módon hajlamosak vagyunk azt gondolni, hogy soha nem tévedünk.{5}

Értékét nem az eredmények adják, maga az út a fontos, az, hogy milyen tapasztalatokkal gazdagodik.

Amikor az élet nehézségeit inkább kihívásnak tekinti, mint akadálynak, a fejlődés lehetővé válik. „Minden értünk történik, nem velünk.”{6}, {7}

Az előző példánál maradva, amikor kimerült egy végigdolgozott hét után, kevésbé tud kedves és türelmes lenni szeretteivel. Ilyenkor többnyire rajtuk csattan az ostor, és úgy élheti meg ezeket a pillanatokat, hogy hibázott. Viszont a legjobb, ha nem ítéli el magát azért, mert nem tudja a szebbik oldalát megosztani a családdal és a barátokkal. Legyen hálás, ha felfedezi ezt a fáradtságkor jelentkező kellemetlen szokást, és tekintsen rá úgy, mint egy új kihívásra, egy fejlődési lehetőségre!

Erős jellem

„A legfontosabb emberi törekvés tetteink erkölcsösségének megőrzése. Belső egyensúlyunk és egész létünk függ ettől. Csak az erkölcsös tettek nyújtanak harmóniát és méltóságot az életben.”

(Albert Einstein)

Az erős jellemhez tartozik az erkölcsös viselkedés is, ami azt jelenti, hogy azt teszi, ami helyes, tisztességes, és a saját és mások érdekét szolgálja. A karakteres emberek arra törekszenek, hogy a nyomás ellenére hűek maradjanak saját normáikhoz.

Az erkölcs egyben elkerüli a rosszat, és negatív nyomás ellenére is a jót teszi. „A karakter erő/hatalom.”

(Booker T. Washington){8}

A fejlődés során törekedjen arra, hogy mindvégig maradjon az erkölcs és tisztesség útján! Nem feltétlenül kell nagy dolgokra gondolni az erkölcsösség kapcsán. Ügyeljen arra, hogy a „kis dolgokban” is a tisztesség útját járja, például legyen türelmes, és ne dudálja le az ügyetlenebb autóvezetőket; engedje előre a sorban állásnál az idősebbeket, vagy a kisgyerekes anyukákat; ha a pénztáros véletlenül több pénzt ad vissza, jelezze azonnal, hogy javítani tudják a hibát; ha valakinek megtalálja a pénztárcáját, keresse meg az elérhetőségét, és juttassa vissza neki, és még sorolhatnánk, mennyi mindennel erősítheti jellemét a fejlődése alatt.